Mayweather se dogter opgesluit | Netwerk24
Mayweather se dogter opgesluit
Floyd Mayweather se dogter, Iyanna, het blykbaar haar pa se kort humeur geërf. Foto: Instagram
Iyanna is volgens TMZ Sports Saterdagaand deur die polisie in hegtenis geneem nadat sy na bewering 'n ander vrou met twee messe aangeval het.
Sy bevind haar in die Harris County-tronk in Houston in die Amerikaanse deelstaat Texas.
Floyd Mayweather was self al 'n paar keer in die sop oor sy humeurige gedrag buite die kryt. Foto: Getty Images
Blykbaar het Iyanna by die kletsrymer NBA Youngboy (sy regte naam is Kentell DeSean Gaulden) se huis opgedaag.
Youngboy was besig om saam met 'n ander vrou, Lapattra Lashai Jacobs, te kuier.
Iyanna het Jacobs toe in geen onduidelike taal vertel sy is Youngboy se meisie en dat Jacobs die pad moet vat.
Jacobs was nie daarvoor te vinde nie en het Iyanna glo aan die hare begin rondgeruk. Die konfrontasie het kombuis toe geskuif waar Iyanna twee groot messe in die hande gekry het.
Tot Jacobs se skok en verbasing het sy haar binne enkele sekondes op die vloer met twee meswonde bevind.
Jacobs is in 'n stabiele toestand in die hospitaal.
In sy boksdae was Mayweather self al 'n paar keer in die moeilikheid oor sy kort humeur. Die polisie moes hom vasvat ná hy een van sy voormalige meisies aangerand het.
Youngboy en die polisie ken mekaar ook goed. Hy en sy maats het 'n gewoonte om hul vuurwapens in die openbaar af te vuur.
Die 20-jarige kletsrymer, wat bekend is vir liedjies soos "Valuable Pain", het as 'n kind sy nek gebreek toe hy gestoei het en moes lank met 'n nekstut rondloop.